**Kedves hatodikosok!**

Biztosan mindannyian tudjátok, hogy mi az a számnév, hány fajtája van, hogyan lehet felismerni.

Ezen a héten egy szinttel feljebb lépünk: a számnevek helyesírásával fogunk foglalkozni.

Ezzel először egy prezentációt hívok segítségül:

<https://prezi.com/p/v8p02bb4zy2a/a-szamnevek-helyesirasa/> (Írjátok le a füzetbe!)

Összeszedtem a gondolataimat ebben a témakörben. Íme:

## Számok betűvel vagy számjegyekkel: mikor melyiket használjuk?

Nem is kell mondanunk, hogy írásban a számokat betűkkel vagy számjegyekkel jelölhetjük. Hogy mikor melyiket kell használni? Nos, ezt a kérdést nem határozzák meg szigorúan a magyar helyesírás szabályai, ám vannak általánosan bevett szokások. Lássuk most ezeket!

A gyakorlatban, **ha hosszabb folyószövegről van szó, akkor inkább betűkkel szokás** kiírni a számokat, **amennyiben rövid a szám kiejtett alakja.**

* Például: hat, tizenkettő, százezer, húszmillió.

Akkor is a betűírást alkalmazzuk, **ha a számok toldalékos vagy névutós szókapcsolatban** állnak, vagy **más szóval összetéve** szerepelnek.

* Erre példák: negyvennyolcat, hét előtt, huszadmagával, hathetenként.

Amennyiben a **számjegy kiejtett alakja hosszú, akkor számjegyírást érdemes alkalmazni.**

* Például: 3482 étterem, 892 könyv, 967 fős színházterem, 7854 szó stb.

De számjegyírást használunk **akkor is, ha időpontról, dátumról, összegről, statisztikai adatokról, életkorról, mértékről és létszámról van szó.**

* Erre példák: délelőtt 10-kor, 3000 forint, 6500-an születtek, 42 méter stb.

Mivel nincsenek korlátozó szabályok a fentiekkel kapcsolatban, így mindazt, amit számjegyekkel írunk, írhatjuk betűkkel is, és fordítva is igaz. A legfontosabb mindig a szöveg funkciója és típusa: egy marketingszövegben a számjegyírás sokkal erősebben hathat az olvasóra, de egy beadandóban jól jöhetnek a plusz karakterek.

## Számok helyesírása: hogyan írjuk helyesen?

### Amit a tőszámok betűvel való helyesírásáról tudni kell

A tő-, sor- és törtszámnevek betűvel írt tagolásának szabálya a következő: **kétezerig egybeírjuk a számokat,** függetlenül attól, hány szótagból állnak, **ám ezen felül csak a kerek ezreseket és a milliósokat kötjük össze.**

* Például: tizenöt, negyvenkétezer, ezerkétszázhatvannégy, hetvennégymillió.

Tehát kétezerig egybeírjuk a tőszámokat, ám az ennél nagyobb számokat – **hátulról számoltan – hármas számcsoportok szerint kell tagolni, a csoportok közé pedig kötőjelet kell tenni.**

* Lássunk példát a hármas csoportokra:
	+ 4022-t úgy írjuk: négyezer-huszonkettő,
	+ 67 812 helyesen: hatvanhétezer-nyolcszáztizenkettő,
	+ míg a 8 450 278 úgy néz ki, hogy nyolcmillió-négyszázötvenezer-kétszázhetvennyolc.

### Így írjuk helyesen a törtszámokat!

Amennyiben **a törtszámnévnek tőszámnévi jelzője van, és főnévi értékű maga a jelzett szó, akkor a kapcsolat két tagját külön kell írni.**

* Például: egy ketted, hat nyolcad, negyvennyolc egész két tized.

Azonban, ha **a tőszámnévi jelzős törtszámnév jelzői szerepű, akkor egybe kell írni a két számnevet.**

* Például: háromnegyed óra elteltével, vagy egy alma egynegyede.

Ugyanez a szabály érvényes az **órát jelölő** kapcsolatokra.

* Így például a háromnegyed hétkor.

A **tizedes törtek** egész és tört értékei közé tizedesvessző használatára van szükség – szóköz nélkül –, amennyiben számjegyekkel írjuk.

* Például: 3,14; 65,7; 16 752,778.

### Mi a helyzet a sorszámokkal?

A sorszámnevek helyesírásának szabálya az alábbi: **ha számjegyekkel írjuk, akkor mindig pontot kell tenni utánuk.**

* Így például 2. sor, 4. oldal, 6. évfolyam.

**A pontot akkor is meg kell tartani, ha a szám kötőjellel toldalékként kapcsolódik hozzá.**

* Például: 6.-ként indult, 4.-be jár, 88. sor, Csónak utca 7.-ben.

**Kivétel is akad** azonban, mégpedig a keltezések esetében a dátumokban a napot jelölő sorszámnevek ragos alakjai.

* Például: 1976. július 4-én, augusztus 5-i.

### Dátumok, évszámok írásának szabályai a következők

A dátumok esetében vannak szigorú helyesírási szabályok, amelyeket fontos betartani. Nézzük most meg ezeket! Amennyiben a **keltezés dátumát** írjuk, akkor azt több módon tehetjük meg. Lehet úgy, hogy az évszámot arab számokkal írjuk, a hónapot pedig betűkkel, végül a napot ismét arab számokkal.

* Például: 2015. november 24.; 1998. január 30.

Tehetjük ezt úgy is, hogy a betűkkel írt hónap nevének **rövidített változatát** használjuk. Ilyenkor a rövidítés után mindig pontot kell tenni.

* Például: 2007. aug. 12.; 1987. jan. 24.; 2012. máj. 14.

A dátumokat azonban formálhatjuk úgy is, hogy az év, a hónap és a nap leírására egyaránt arab számjegyeket használunk.

* Úgymint 2001. 05. 21.; 1977. 12. 20.; 2011. 01. 01.

Végül a dátumokban **keverhetjük az arab és a római számokat** is: az évet és a napot arab számjegyekkel jelöljük, míg a hónapot római számmal írjuk.

* Például: 2014. XI. 01.; 1988. V. 24.; 1896. II. 17.

Minden esetben fontos, hogy ha számjegyekkel írjuk a dátumot, akkor a **pontok után szóközt kell rakni, az egyjegyű számok elé pedig nullát.**

Ha az évet és a napot jelölő számjegyekhez toldalék kapcsolódik, akkor nem kell pontot tenni utánuk.

* Például: 1925. január 22-én, 1978. április 7-én, 1956-os forradalom.

Az évszámok esetében akkor **nem teszünk pontot, ha az birtokviszonyt alkot** a következő szóval.

* Például: 1996 augusztusában, 2011 nyarán.

**Akkor sem használunk pontot** az évszám után, **ha névutó, illetve névutóból képzett melléknév követi** az évszámot.

* Így 1998 után, 1977 és 1978 között, 2002 előtti időszakban.

Azonban akkor, **ha a napok sorszáma névutós szerkezetben szerepel, már kell pontot tenni.**

* Például: július 1. és 31. között, 1998. január 12. óta.

Ha hónap, kötet, évfolyam számát szeretnénk leírni, akkor a perjel után nem teszünk pontot: VI/7-én; III/14.; IX/7. szám.

## Mikor alkalmazunk arab és római számokat?

A hétköznapi gyakorlatban többnyire arab számokat használunk, míg a római számok használata viszonylag korlátozott. Akkor mégis mikor van szükség a római számokra?

A használatukat nehéz meghatározni pontosan. Alkalmazásuk leginkább akkor tanácsolható, ha **az arab számokkal szemben tagoló vagy megkülönböztető szerepük van.** Leginkább **sorszámokként** szokás őket alkalmazni:

* olyan esetekben, mint az uralkodók neve (II. Rákóczi Ferenc),
* rendezvények sorszáma (VI. Nemzetközi Tudományos Konferencia),
* folyóiratok,
* újságok évfolyamszáma (XV. évfolyam),
* történelmi események megjelölése (I. világháború),
* törvénycikkek sorszáma (1987-es XV. törvénycikk),
* címzések esetében a kerületek és az emeletek számjelzéseként (VII. kerület, Kelemen utca 7. X. 1.),
* ezenfelül szakmai szókincsekben is előfordul, mint például V. nyakcsigolya.

Ugyan lehetséges minden számot betűvel vagy számjeggyel írni, hiszen azok írására nincsenek szigorú előírások, ám a fenti szabályokat fontos követni, hogy írásban egyértelmű legyen a mondandónk. Így ha folyószövegről beszélünk és a számjegy kiejtett alakja rövid, akkor inkább betűket használjunk, ha pedig a kiejtett alakja hosszú, akkor számjegyírást.

Ezt el kellene olvasnotok, és kivázlatolnotok. (tk.: 70-72. oldalig)

Ez egy nehéz tananyag. Türelmet és gyakorlást kíván.

<https://learningapps.org/3176489>

<https://learningapps.org/6153701>

<https://learningapps.org/8062763>

**Házi feladat:** mf. 90-95. oldalán lévő 19 feladatból válassz ki ötöt, és csináld meg!

Lehet, hogy most egy kicsit soknak tűnik, de úgy kell készülnöd, hogy a jövő héten tesztet/röpit fogsz írni a számnevek helyesírásából.

Jó munkát és kitartást kívánunk: Renáta néni és Ibi néni